ICC คาดรายได้-กำไรปีนี้ทรงตัวจากปีก่อน แต่กลุ่มสหพัฒน์รายได้โต 5%
ICC คาดรายได้-กำไรปีนี้ทรงตัวจากปีก่อน แต่กลุ่มสหพัฒน์รายได้โต 5%
18 มิ.ย. 2558

นายบุญเกียรติ โชควัฒนา กรรมการผู้อำนวยการและประธานกรรมการบริหาร บริษัท ไอ.ซี.ซี.อินเตอร์เนชั่นแนล จำกัด (มหาชน) หรือ ICC เปิดเผยว่า ผลการดำเนินงานทั้งรายได้และกำไรปีนี้จะทรงตัวจากปีก่อนที่ทำได้ 1.25 หมื่นล้านบาท และมีกำไรสุทธิ 545.19 ล้านบาท ตามลำดับ เนื่องจากภาวะเศรษฐกิจในประเทศยังคงชะลอตัวทำให้ยอดขายยังไม่ฟื้นตัว ขณะที่หลายฝ่ายมองว่าครึ่งปีหลังจะได้ปัจจัยบวกจากการลงทุนภาครัฐ แต่โดยส่วนตัวประเมินว่าจะเป็นการฟื้นตัวแบบช้าๆ เนื่องจากโครงการลงทุนต่างๆจะเริ่มเห็นผลได้อย่างชัดเจนในปีหน้า ทั้งนี้มองอัตราเติบโตเศรษฐกิจ(จีดีพี)ของประเทศจะในปีนี้ไม่เกิน 3%
ขณะที่ในส่วนของกำไรได้รับผลกระทบในแง่ราคาวัตถุดิบที่ลดลงอย่างมาก ทำให้ต้องปรับลดราคาสินค้าลงมาด้วย ซึ่งกระทบต่อมาร์จิ้น อย่างไรก็ตามบริษัทใช้กลยุทธ์ในการบริหารต้นทุนเพื่อควบคุมระดับกำไรให้อยู่ใกล้เคียงกับปีก่อน ส่วนต่างประเทศมีสัดส่วนไม่มากนักเพียง 5% จึงไม่สามารถช่วยผลักดันภาพรวมให้ฟื้นขึ้นได้
ทั้งนี้บริษัทได้ปรับกลยุทธ์ในช่วงที่ภาวะเศรษฐกิจชะลอตัว ด้วยการเน้นทำการตลาดด้านดิจิทัลมากยิ่งขึ้น รวมถึงพยายามขยายตลาดต่างประเทศเพื่อกระจายความเสี่ยง อย่างไรก็ตามกลยุทธ์ดังกล่าวคงจะยังไม่เห็นผลใน 1-2 ปีนี้ แต่เป็นการวางรากฐานที่สำคัญสำหรับอนาคตมากกว่า
อย่างไรก็ตามยังมองว่าภาพรวมทั้งกลุ่มสหพัฒน์ฯในส่วนของรายได้ปีนี้จะยังคงเติบโตราว 5% จากปีก่อนที่ทำได้ 1.5 แสนล้านบาท เพราะมีภาคการส่งออกคิดเป็นสัดส่วน 30% เข้ามาช่วย ซึ่งได้ประโยชน์ช่วงที่เงินบาทอ่อนค่า ขณะที่บางธุรกิจในกลุ่มที่ไม่ได้รับผลกระทบจากภาวะเศรษฐกิจยังมีการเติบโตที่ดีเป็นตัวเลข 2 หลัก
               